Oscar Pistorius-moordverhoor: Oscar huil oor Reeva se foto’sOscar Pistorius, 13 Maart 2014 Foto: Alet Pretorius/Media24/Pool (SAPA) Oscar Pistorius het Donderdag gehuil toe die staat foto’s van die oorlede Reeva Steenkamp in die hooggeregshof van Pretoria gewys het. Toe Gerrie Nel, die staatsaanklaer, aangedui het dat ŉ foto gewys moet word, Pistorius vooroor gebuig en sy A4-notaboekie oor sy kop gehou. Foto’s van Steenkamp se liggaam is vlugtig op die skerms gesien saam met foto’s van ŉ vuurwapen, die bebloede toiletvloer en patroondoppies. Pistorius het vroeër vandeesweek naar geword toe die patoloog, Gert Saayman, Steenkamp se beserings beskryf het. Kol. Johannes Vermeulen, ŉ forensiese kenner van die polisie, moes Donderdag tydens kruisondervraging van Barry Roux, vir Pistorius, vrae beantwoord oor ŉ voetspoor op die toiletdeur waardeur Pistorius Steenkamp geskiet het. Pistorius voer aan hy het eers probeer om die deur oop te skop nadat hy besef het Steenkamp is moontlik in die toilet. Hy beweer hy was onder die indruk dat ŉ inbreker moontlik in die toilet was toe hy daarop geskiet het. Toe hy die deur nie kon oopskop nie, het hy ŉ krieketkolf gebruik om die deur oop te breek. Vermeulen is daarna van die getuiebank verskoon. Gert van Rensburg, ŉ voormalige kolonel in die polisie, getuig Donderdagmiddag oor die misdaadtoneel. Pistorius word beskuldig van moord met voorbedagte rade nadat hy Steenkamp op 14 Februarie 2013 in sy huis in Pretoria-Oos doodgeskiet het. Hy word ook beskuldig van die onwettige besit van ŉ vuurwapen en ammunisie en twee aanklagte dat hy ŉ vuurwapen in die openbaar gevuur het. Pistorius het onskuldig gepleit op alle aanklagte. -SAPA